Pernille Skipper (EL), 2012-05-03:
Når man læser det her forslag og googler en lille smule og kombinerer de to ting, kan jeg forstå, at det, forslagsstillerne måske i realiteten ønsker, er at bygge fængsler i Østeuropa.
Altså, når man læser forslaget, ser det umiddelbart ud, som om det, man ønsker at gøre, er at indgå nogle aftaler, som allerede er indgået, hvilket også er blevet sagt flere gange fra talerstolen.
I Enhedslisten synes vi, det er rigtig fint, at man kan afsone en fængselsstraf tæt på sine venner og sin familie, dvs. i ens eget land – også selv om det, man er dømt for, er sket i et andet land.
Det synes vi er rigtig godt.
Det problematiske er jo dels, hvilke lande man udsender folk til, og hvilke forhold de bliver mødt med i det pågældende land.
Der har vi jo som bekendt et ansvar i Danmark.
I det her tilfælde er spørgsmålet jo så for det første, om det vil betyde en lettelse af byrden for det danske fængselsvæsen – som jo er overbebyrdet – hvis vi finansierer fængselsbyggerier i andre lande og dermed vil kunne udsende hurtigere.
Det er langtfra sikkert, at det vil være tilfældet.
Især ikke, hvis de penge, som man vil bygge fængsler for i Østeuropa, skal tages fra en i forvejen meget presset dansk kriminalforsorg.
Men det her spørgsmål hænger også sammen med, hvilke forhold man bliver budt, når man afsoner en dom.
Jeg kan jo læse i medierne – og høre her i dag –
at en af de primære årsager til, at man ønsker at bygge fængsler i Europa, er at få en præventiv effekt.
Det er bl.a. ifølge hr. Tom Behnke og hr. Peter Skaarup blevet sagt i medierne, at når østeuropæere afsoner i danske fængsler, synes de, det er hyggeligt og den rene svir, og derfor skal de afsone hjemme i deres eget land, hvor forholdene er dårligere, så de kan blive mere skræmte.
Når man så kombinerer den tankegang med, at det på den ene side er for hyggeligt at sidde i fængsel i Danmark, og – på den anden side – at vi for at komme uden om det skal bygge fængsler i Østeuropa, lyder det unægtelig, som om det, man gerne vil, er at bygge rigtig dårlige fængsler i Østeuropa, hvor folk har nogle andre standarder og afsoner på et andet niveau, end man gør i Danmark.
Altså at man ønsker at bygge nogle fængsler i Østeuropa, som ikke lever op til de standarder, vi i Danmark har for, hvordan man behandler mennesker, på trods af at de er dømt for noget kriminelt.
Man må jo sige, at hvis det skulle være billigere at have fængselspladser kørende i Østeuropa, end det er i Danmark, så må forudsætningen for det vel være, at det skal være dårligere pladser.
Derfor har jeg på mange måder svært ved at forstå det her forslag.
Enten ønsker forslagsstillerne, at man skal indgå nogle aftaler, som er indgået, men måske er lang tid om at blive implementeret, eller også ønsker man at bygge dårlige fængsler, der er under den standard, som findes i Danmark.
Enhedslisten kan ikke støtte nogen af delene.
Til sidst vil jeg lige sige, at det da er rigtig fint, at man ønsker at hjælpe østeuropæiske lande med at få opbygget et mere humant fængselsvæsen, hvis vi altså antager, at det er det, man vil.
Man kunne argumentere for, at EU skulle gå ind og støtte mere af det, i stedet for at bruge penge på landbrugsstøtte.
Men at sige, at vi skal bruge penge fra en dansk kriminalforsorg – som i forvejen er meget presset – på at bygge fængsler i andre lande, synes jeg er omsonst.
Hvis forslagsstillerne har nogle finansieringsforslag – og vel at mærke også er indstillet på, at de fængsler, man vil hjælpe med at bygge og det fængselsvæsen, man vil støtte op om i Østeuropa, har nogle ordentlige forhold, som lever op til danske standarder, altså ifølge hr. Tom Behnke og hr. Peter Skaarups opfattelse hyggelige fængsler – så vil Enhedslisten være åben over for det.
Men vi synes sådan set, at det bedste, vi kan gøre for at formindske kriminaliteten, er at hjælpe til med at skabe nogle arbejdspladser i Østeuropa, hvilket vil betyde, at vi ikke ser en stor mængde fattige mennesker rejse ud i Europa for at prøve at finde lykken igennem kriminalitet.